Την επαναφορά της κατ’ εξαίρεσης (waiver) αποδοχής των ελληνικών ομολόγων ως εγγυήσεις για τη χρηματοδότηση των ελληνικών τραπεζών αναμένεται να αποφασίσει η Ευρωπαϊκή Κεντρική Τράπεζα (ΕΚΤ), στην συνεδρίαση της 2ης Ιουνίου.

Σύμφωνα με πηγές από τη Φρανκφούρτη, η σχετική απόφαση θα ληφθεί εφόσον επιβεβαιωθούν οι προσδοκίες για την επιτυχή κατάληξη του Eurogroup της 24ης Μαΐου και τη συνεπαγόμενη ολοκλήρωση της α’ αξιολόγησης.

Μία τέτοια εξέλιξη θα έχει θετικό οικονομικό αντίκτυπο στις ελληνικές τράπεζες, ο οποίος σε πρώτη φάση υπολογίζεται στα 5 - 6 δισ. ευρώ. Η αποδοχή των ελληνικών ομολόγων άλλωστε, θα επιτρέψει την απευθείας δανειοδότηση των τραπεζών από την ΕΚΤ, με πολύ χαμηλά επιτόκια, υποκαθιστώντας τον σαφώς «ακριβότερο» έκτακτο μηχανισμό του ELA.

H σχετικά απόφαση ωστόσο, σύμφωνα με τις ίδιες πηγές, δεν αναμένεται να οδηγήσει και στη συμμετοχή της Ελλάδας στο πρόγραμμα ποσοτικής χαλάρωσης (QE), κάτι το οποίο αναμένεται να συμβεί κατόπιν της ελάφρυνσης του ελληνικού χρέους.

Πηγή: ΑΜΠΕ